**טלאל אל-קרינאווי** (בערבית: **طلال القريناوي**; נולד בשנת 1954) הוא ראש עיריית רהט.

ביוגרפיה
--------

טלאל אל-קרינאווי נולד לשבט אל-קרינאווי טרם הקמת רהט. הוא בעל תעודה במינהל עסקים מהמכון לפריון העבודה והייצור ותואר במשפטים מהקריה האקדמית אונו ועד לבחירתו כראש מועצת רהט, עבד כמנהל סניפי בנק בערבה וברהט.

ב-1977 הצטרף למפלגת העבודה והיה חבר מפלגה וחבר הלשכה המדינית. ב-1989 התמודד לתפקיד ראש מועצת רהט ולא נבחר לראש המועצה אך התמנה לסגן ראש המועצה. ב-1993 נבחר לראש המועצה ובתקופת כהונתו שינתה רהט את מעמדה ממועצה לעיר. ב-1994 השתתף במשלחת ראש הממשלה יצחק רבין לטקס חתימת הסכם השלום עם ממלכת ירדן. בין השנים 1998 ל-2001 כיהן כממלא מקום ראש העירייה. בין השנים 2001 ל-2003 כיהן כראש עיר בהסכם רוטציה עם גומעה אלקסאסי וממלא מקום כיו"ר המרכז לשלטון מקומי. ב-2003 נבחר שוב לראשות העיר והחזיק בתפקיד עד שנת 2008. הוא הצטרף למפלגת קדימה ב-2005 ובין השנים 2006 ל-2009 שימש כיו"ר מועצת מפלגת קדימה. בבחירות ב-2008 הפסיד אל-קרינאווי בבחירות לפאיז אבו צהיבאן. הוא חזר לראשות העיר ב-2013.בתקופת כהונתו הורחב תחום השיפוט של העיר רהט ב-21,000 דונם על חשבון שטחים מהמועצה האזורית בני שמעון.

אל-קרינאווי שימש כסגן יושב ראש ועדת המעקב לערביי ישראל בין השנים 2001 ל-2008.

בפברואר 2024 אל-קרינאווי זכה במירוץ לראשות העירייה.

טלאל אל-קרינאווי נשוי ואב לשישה.

דעות ציבוריות
-------------

בשנת 2016 התבטא בנוגע לחוק המואזין שעורר מחלוקת ציבורית, ואמר כי "אם המואזין יושתק אשים רמקול בכל בניין בעיר רהט".
 בסוף שנת 2016 התקיימה הלווייתו של שמעון פרס, שהוחרמה על ידי מספר מנהיגים בחברה הערבית, טלאל אל-קרינאווי השתתף בהלוויה ואמר כי "מי שהחרים את הלווייתו עשה זאת על דעתו".

ראש עיריית רהט
--------------

### תעסוקה וכלכלה

בתקופת כהונתו בתחילת שנות ה-2000, הקים יחד עם סיגל מורן את אזור התעשייה עידן הנגב, וכיום מכהן כיו"ר המנהלת של אזור התעשייה עידן הנגב הוא אזור תעשייה משותף לרהט, מועצה אזורית בני שמעון ומועצה מקומית להבים.

בתקופת כהונתו גדל תקציב העיר בכ-50% מ-214,733,000 בשנת 2013 ל-320,000,000 ש"ח בשנת 2018. כמו כן, ירד אחוז האבטלה מ-34% בשנת 2013 ל-12.4% בשנת 2017, זאת בעקבות פיתוח אזור התעשייה עידן הנגב שמעסיק אלפי תושבים מרהט, ופיתוח העסקים ברהט.

אל-קרינאווי הוא גם יו"ר הדירקטוריון החברה הכלכלית רהט.

### תרבות ופנאי

הקים ברהט את הבריכה הראשונה במגזר הבדואי. כמו כן הוביל את הקמת היכל התרבות הראשון במגזר הבדואי הצפוי להתחיל לפעול בשנת 2019.

### דיור וגבולות שיפוט

בשנת 2017 הוביל את הרחבתה של העיר רהט באלפי דונמים על חשבון שטחים שהתקבלו ממועצה אזורית בני שמעון, והוביל לאישור בותמ"ל של תוכנית לבניית אלפי יחידות דיור חדשות לעיר רהט.

### תחבורה

עד שנת 2005 לא הייתה ברהט תחבורה ציבורית, אף על פי שהעיר מנתה כבר אז עשרות אלפי תושבים. באותה שנה יצאו התושבים, יחד עמותת ידיד וראש העיר טלאל אל-קרינאווי, למאבק במשרד התחבורה כדי להכניס תחבורה ציבורית לעיר. המאבק הצליח ובכנס שנערך בשנת 2005 הודיע משרד התחבורה על הפעלת תחבורה ציבורית ברהט. בשנת 2009 החלה לפעול בעיר חברת האוטובוסים גלים. כיום בשנת 2017 יש 20 קווי תחבורה ציבורית שעוברים בתוך רהט או בכניסה אליה.

בסוף שנת 2016 חנך אל-קרינאווי את מחלף רהט בכביש 6, שמחבר את העיר לכביש המרכזי במדינה, ויוצר כניסה מהירה לרהט.

### חינוך

בתוקפת כהונתו הציגה רהט שיפור בנתוני הבגרויות. אחוז התלמידים שסיימו בגרות עם 5 יחידות במתמטיקה עלה מ-0.2% בשנת 2013 כאשר נכנס לתפקיד, ל-3.7% בשנת 2017. אחוז התלמידים שסיימו בגרות עם 5 יחידות אנגלית עלה מ-0.7% בשנת 2013, ל-8.4% בשנת 2017. אחוז את הזכאות לבגרות עלה מ-40% בשנת 2013 ל-56% בשנת 2017.

קישורים חיצוניים
----------------

ויקישיתוף מדיה וקבצים בנושא **טלאל אל-קרינאווי** בוויקישיתוף
* ראיון בערוץ הראשון עם טלאל אל-קרינאווי 22.5.15
* ריאיון עם טלאל אל-קרינאווי בערוץ 2 לכבוד הרחבת העיר רהט
* ריאיון עם טלאל אל-קרינאווי בערוץ 2 חלק ב', סרטון באתר יוטיוב

הערות שוליים
------------

1. ↑  טלאל אל-קרינאווי כנס הרצליה
2. ↑  תוצאות הבחירות לרשויות המקומיות לפי שמות היישובים (ע-ת), באתר הארץ, 28 באוקטובר 2003
3. ↑  יעקב לוי, טלאל אל-קרינאווי: "נצחוני הוא בשורה לנגב כולו", באתר mynet (כפי שנשמר בארכיון האינטרנט), 6 בנובמבר 2013
4. ↑  yasr alseed (2013-11-21), *מסיבת נצחון לבחירות לרשות עריית רהט בנגב*, נבדק ב-2017-07-08
5. ↑  משרד האוצר - מנהל התכנון - תכנון זמין - מסך פרטי ישות תכנונית, באתר mavat.moin.gov.il
6. ↑  saga (2015-12-25), *רהט בתנופת בניה*, נבדק ב-2017-07-08
7. ↑  ראש העיר רהט מוביל את ההתנגדות לחוק המואזין
8. ↑  טל שלו, אור רביד‏, ראשי רשויות בשבעת פרס: "החרמת ההלוויה - לא בשם הציבור הערבי", באתר וואלה!‏, 2 באוקטובר 2016
9. ↑  תקציב העיר רהט לשנת 2013
10. ↑  "תמונת מצב חברתית 2016: השכר עולה – אך לא מדביק את הגידול בצמיחה". *מרכז אדוה* (באנגלית אמריקאית). 2017-01-15. נבדק ב-2017-07-08.
11. ↑  אחמד אבו-סויס‏, המים של השכן לא כחולים יותר: בקיץ הבא יוכלו ילדי רהט לרחוץ בבריכה שתיבנה בעיר, באתר וואלה!‏, 19 באפריל 2016
12. ↑  בילי פרנקל, רהט תהפוך לעיר הערבית הגדולה בישראל, באתר ynet, 5 ביולי 2017
13. ↑  CoMedia Group LTD. Yedid website, www.yedid.org.il (ארכיון)
14. ↑  חברת כביש חוצה ישראל | כביש 6 | התקדמות העבודות בדרום, באתר www.hozeisrael.co.il (ארכיון)
15. ↑  נתוני התמונה החינוכית של רהט